Swerwer | SkalkSkryf
Ysbeer aanval »
Junie 26, 2011 deur Louwie
Ry nou anderdag skuins verby Warmbad (Belhaar-Belhaar?) deur die plek van die moddermolle (Modimolle/Nylstroom wat nogal na `n gawe plek lyk om vir `n naweek oor te staan) en Vaalwater op pad na daai plek waar hulle so knaend lepel lê (Lephalale/Ellisras). Toe verder verby tot anderkant Swartwater waar die manne nog wild met tabak en mampoer boer, waar die huise se deure nog oop staan al is daar niemand tuis nie en waar waghonde jou erg verwytend aankyk van onder hulle koeltebome omdat jy hulle rus kom staan en verstoor.
Waar die mense nog vir jou `n wilde beker swart, sterk moerkoffie gooi wat jou borshare krul om jou te laat tuis voel, en waar die ou reuse Kremetarte wagstaan oor die landskap.
Van daar, in die halfskemer sny ek `n lyn na Thabazimbi terwyl dit reën vir `n beker. Dis Winter, dis koud, dis nat en dis nag.
Die son sak oor Swartwater. Swartwater? Ek wonder waar kom die naam vandaan?
Staan die nag oor in `n gastehuis. Die wind waai verwoed dwarsdeur die nag. Man slaap rustig, behalwe vir die klaviermusiek wat knaend tot die vroë oggendure aanhou, maar dit is ander dag se storie.
Posted in Uncategorized | Tagged Reis deur Limpopo, Swerwer | 6 Kommentaar
op Junie 27, 2011 at 6:46 vm Joh
Mooi wêreld daai, die bosveld.
op Junie 27, 2011 at 9:18 vm demoerin
Ai, ek verlang na die Bosveld – moet weer bietjie planmaak.
op Junie 27, 2011 at 5:12 nm Son
Lata my na die Karoo verlang (behalwe vir die bome 🙂 )
op Junie 27, 2011 at 8:39 nm klippie
Ek hoop die pad tussen Modimolle en Ellisras is al verbeter sedert ek so 2 jaar gelede daar deur is. Maar ten spyte daarvan is dit pragtige wereld.
op Junie 27, 2011 at 9:54 nm Louwie
Is bosveld land ja, en nie te onaardig nie, maar plat. As dit nie vir die bos was nie sou dit baie soos die ou Wes-Transvaal gelyk het. Nelspruit omgewing waar ons die naweek was is vir my pragtig met al die berge en klowe en bosse.
op Junie 27, 2011 at 10:04 nm Louwie
Klippie, daar word verwoed gewerk aan die pad. Jy moet telkens vir lang tye sit en wag vir verkeer om verby te kom waar hulle die pad een baan gemaak het. Vat jou dus `n ewigheid om te kom waar jy wil wees. Maar genadiglik probeer hulle die pad weer rybaar maak.
Dit is net die laaste 10km na Swartwater wat baie sleg is. Daar het glo al 3 mense dood verongeluk op daardie stuk pad en niemand probeer eers die gate toemaak nie.
Die pad tussen Ellisras en Thabazimbi is redelik goed, jy kan dit selfs in die nag aanpak sonder om in `n gat te val.
Weet iemand of die pad tussen Brits en Thabazimbi al herstel is? Ek het maar die Warmbad pad om gery. Swaar vragmotors is besig om dit nou ook te verwoes.